Návrh nariadenie Rady, ktorým sa mení a dopĺňa nariadenie Rady (ES) č. 21/2004, pokiaľ ide o termín zavedenia elektronickej identifikácie pre ovce a kozy /* KOM/2007/0710 v konečnom znení - CNS 2007/0244 */





[pic] | KOMISIA EURÓPSKYCH SPOLOČENSTIEV | Brusel, 15.11.2007 KOM(2007) 710 v konečnom znení 2007/0244 (CNS) Návrh NARIADENIE RADY, ktorým sa mení a dopĺňa nariadenie Rady (ES) č. 21/2004, pokiaľ ide o termín zavedenia elektronickej identifikácie pre ovce a kozy (predložená Komisiou) DÔVODOVÁ SPRÁVA Podľa nariadenia (ES) č. 21/2004, má Komisia povinnosť preskúmať skúsenosti získané z niekoľkých projektov, ktoré sa uskutočnili v členských štátoch pri implementácii systémov elektronickej identifikácie (EID) a predložiť Rade správu. K tejto správe by mal byť priložený návrh o ktorom bude Rada hlasovať, pričom potvrdí alebo zmení termín 1. január 2008 pre povinné zavedenie elektronickej identifikácie. V správe Komisie sa uvádza, že pred stanovením termínu povinného používania elektronickej identifikácie, by sa mala uskutočniť širšia diskusia zainteresovaných strán, najmä o hospodárskom vplyve zavedenia elektronickej identifikácie. Nariadenie (ES) č. 21/2004 by preto malo byť zmenené a doplnené s cieľom stanoviť postupy stanovenia termínu, od ktorého bude elektronická identifikácia oviec a kôz povinná. 2007/0244 (CNS) Návrh NARIADENIE RADY, ktorým sa mení a dopĺňa nariadenie Rady (ES) č. 21/2004, pokiaľ ide o termín zavedenia elektronickej identifikácie pre ovce a kozy RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 37, so zreteľom na návrh Komisie[1], so zreteľom na stanovisko Európskeho parlamentu[2], so zreteľom na stanovisko Európskeho hospodárskeho a sociálneho výboru[3], keďže: (1) V nariadení Rady (ES) č. 21/2004 zo 17. decembra 2003, ktorým sa ustanovuje systém na identifikáciu a registráciu oviec a kôz[4] sa stanovuje, že každý členský štát zriadi systém na identifikáciu a registráciu oviec a kôz v súlade s ustanoveniami uvedeného nariadenia. (2) V článku 9 ods. 3 nariadenia (ES) č. 21/2004 sa stanovuje, že od 1. januára 2008 je elektronická identifikácia povinná pre všetky zvieratá, na ktoré sa vzťahuje uvedené nariadenie. (3) Okrem toho v článku 9 ods. 4 uvedeného nariadenia sa stanovuje, že Komisia do 30. júna 2006, Rade predloží správu o implementácii elektronického identifikačného systému, doplnenú vhodnými návrhmi, v súvislosti s ktorými Rada hlasovaním potvrdí alebo zmení, ak to bude potrebné, termín zavedenia povinného používania tohto systému. (4) V správe Komisie sa uvádza, že pred stanovením termínu povinného používania tohto systému, by sa mala uskutočniť širšia diskusia zainteresovaných strán, najmä o hospodárskom vplyve zavedenia elektronickej identifikácie. Z tohto dôvodu je potrebné viac času na konzultácie so zainteresovanými stranami a zohľadnenie ich pripomienok. (5) Niekoľko členských štátov už vyvinulo technológiu potrebnú na zavedenie elektronickej identifikácie a získalo značné skúsenosti s jej implementáciou. Nemalo by sa im brániť pri jej zavedení na vnútroštátnej úrovni, ak to považujú za vhodné. Ich skúsenosti by poskytli Komisii a ostatným členským štátom ďalšie cenné informácie o technických dôsledkoch elektronickej identifikácie a jej vplyvu, čo sa zoberie do úvahy pri stanovovaní termínu, od ktorého by mala byť povinná na úrovni Spoločenstva. (6) Nariadenie (ES) č. 21/2004 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie (ES) č. 21/2004 sa mení a dopĺňa takto: (1) V článku 9 ods. 3 sa prvý pododsek nahrádza takto: „3. Od termínu, ktorý sa stanoví v súlade s postupom uvedeným v článku 13 ods. 2, bude elektronická identifikácia v súlade s pokynmi uvedenými v odseku 1 tohto článku, a v súlade s príslušnými ustanoveniami oddielu A prílohy, povinná pre všetky zvieratá narodené po tomto termíne. Tento termín: (a) sa stanovuje na základe vyhodnotenia technických dôsledkov, nákladov a celkového vplyvu použitia elektronickej identifikácie; (b) musí byť stanovený najneskôr 12 mesiacov predtým, ako sa termín používania elektronickej identifikácie stane povinným.” (2) Článok 9 ods. 4 sa nahrádza takto: „4. Členské štáty môžu zaviesť povinné používanie elektronickej identifikácie pre zvieratá narodené na ich území pred termínom, ktorý sa má stanoviť, ako je uvedené v odseku 3.” Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ L xx., xx.xxxx, s. xx. [2] Ú. v. EÚ L xx., xx.xxxx, s. xx. [3] Ú. v. EÚ L xx., xx.xxxx, s. xx. [4] Ú. v. EÚ L 5, 9.1.2004, s. 8. Nariadenie zmenené a doplnené nariadením (ES) č. 1791/2006 (Ú. v. EÚ L 363, 20.12.2006, s. 1).